
שם למיכל צביה
חלקכם ודאי יודע שבשנה האחרונה גרנו בנגב – במדרשת שדה בוקר. באחד מימי השישי שהיו לי שם יצאתי לבדי עם הלנדרובר שלי שהיה אחד מחברי הטובים שם, לטייל בנחל חצץ, בואכה מכתש גדול. תוך כדי נסיעה איטית בוואדי וחיפוש אחרי ניצנים של פריחה שהגיעה השנה מאוחר מאוד בגלל הבצורת, פגשתי בדואי שהזמין אותי לשבת איתו. הוא ישב על שטיח ליד מדורה, אכל שאריות עוף וליד מדורה נפרדת במרחק של כמה מטרים ישבו שתי נשותיו וכמה מילדיו. התחלנו לגלגל שיחה, בהתחלה לא ידעתי על שותפות הגורל שלי ושלו, רק מאוחר יותר התברר לי כמה היא עמוקה, מסתבר שהוא בדואי מאזור דימונה, שנודד עם הצאן שלו כל שנה לאזור נחל חצץ וירוחם - שהוא שטח המרעה שלו. עוד התברר שרוב הבדואים באזורו כבר מזמן לא מגדלים עיזים ושהוא ומשפחתו נשארו די בודדים בעסק. 
אחרי ששוחחנו כחצי שעה על בדואים ופוליטיקה הגענו לעניינים האישיים. שאלתי אותו כמה ילדים יש לו ולתדהמתי הוא ענה לי בצער ובמבוכה שאין לו ילדים. הסתכלתי אחורנית, שפשפתי את העיניים וספרתי שוב, שתי נשים ישבו ליד המדורה ולפחות שישה דרדקים. שאלתי: אבל מי אלה? הוא ענה בצער: אלה שלי אבל ילדים אין לי, רק ילדות... אבו אל בנאת'. צחקתי וביקשתי ממנו לשאול אותי כמה ילדים יש לי... הוא שאל ועניתי בגאווה: ילדים אין לי, אבל ילדות יש, שלוש, ואחת בבטן. מסכן!! הוא ענה, “אתה אין לך עוד סיכוי, אני – עוד יהיה לי בן".."למה? שאלתי. והוא ענה: "אתה לא יכול לקחת לך עוד אישה, אני אקח עוד אחת והיא תביא לי בן זכר” … כשנפרדתי ממנו לחצתי את ידו, איחלתי לו שייוולד לו בן זכר ובליבי אמרתי ברוך שלא עשני בדואי ועוד יותר מכך שלא עשה את בנותיי בדואיות.
אבל אז - כשפניתי ממנו והמשכתי לנסוע נזכרתי שלפני שנתיים וקצת עמדתי כאן והלנתי בפניכם על הקושי במציאת שם לבנות. קושי שנובע מתוך התרבות והשפה שלנו, לא של הבדואים! שפה ותרבות שגם היא זכרית ועוד יותר מכך חסרה בגיבורות עבריות מיתולוגיות.. לא אחזור על כל השמות שפסלנו כאן אז יערה ואני, אבל בנאום ההוא יצרנו לעצמנו בעיה לא קטנה כי רק הקטנו את המאגר. סוג של סינדול... מי ידע אז שנתברך בבת נוספת.
פרשת השבוע שזה עתה קראנו היא פרשת עקב ובתחילתה מבטיח הבורא כי "ברוך תהיה מכל העמים, לא יהיה בך עקר ועקרה ובבהמתך" (ז, יד). בהמשך הפרשה נמצאת פסקת 'והיה אם שמוע' (יא, יג-כא), פסקה שנמצאת על לבבנו, ומונחת דרך קבע בתוך התפילין שאותם אנו מצווים להניח כנגד הראש והלב. כמה אירוני שדווקא אישה שחז"לינו אמרו עליה כי הניחה תפילין, עליה מספר המקרא שלא היו לה ילדים. מיכל בת שאול.
חייה של מיכל בת שאול היו חיים בצילה של הפוליטיקה והתככים שבין שאול לבין דויד. חיים של אישה ששילמה את המחיר על היותה הבת של ואשתו של והפכה לכלי משחק בידיהם ולצרכיהם. התלבטנו רבות אם לתת לילדתנו הרביעית את שמה של האישה הזאת שאמנם במסכת עירובין אמרו עליה שהייתה "צדקת" (ראו בבלי עירובין צו, א) אולם בדרך לצדיקות סבלה רבות, מהגברים שהתערבו פעם אחר פעם בחייה.
לשלוש תקופות אפשר לחלק את חייה של מיכל. נישואיה לדויד, המשמורת אצל בן ליש, וחזרתה לדויד.
כבר בבניית הדמות של מיכל ברור לנו כי היא אישה יוצאת דופן. "ותאהב מיכל בת שאול את דוד" (שמואל א' יח, כ), מיכל היא האישה היחידה בתנ"ך שמספרים לנו עליה שאהבה גבר, היא אהבה את דוד, אך די ברור שהוא לא החזיר לה אהבה. שאול אביה, הסכים להשיא אותה לשנוא נפשו, ליריבו. מדוע? "ויאמר שאול אתננה לו לאישה ותהי לו למוקש ותהי בו יד פלישתים" (שם פס' כא), כלומר: אני אתן לו אותה לאישה כדי שהיא תהיה לו למוקש ואולי אפילו בבא היום היא תעזור לי כנגדו. מדוע דויד הסכים להינשא לה? לבת של המלך שתכף יתחיל לרדוף אותו? האם מאהבה? הכתוב לא מפרש ולכן לא סביר שזאת הסיבה המרכזית הוא כן אומר לנו שדויד מכנה את העסקה: "להתחתן במלך" (שם פס' כו), אפשר לשער כי הוא רצה להיראות כממשיכו של שאול ולכן היה לו אינטרס לשאת את בת המלך. 
כשיגיע יומה של מיכל לבחור בין אביה לבין בעלה, בעת ששאול ירצה להורגו, מיכל תבחר בדויד, "וישלח שאול מלאכים אל בית דוד לשמרו ולהמיתו בבוקר ותגד לדוד מיכל אשתו לאמור אם אינך ממלט את נפשך הלילה מחר אתה מומת" (שמואל א' יט, א) ובהמשך... "ותרד מיכל את דויד בעד החלון" (שם פס' יב). מיכל עוזרת לדוד ומסתכסכת עם אביה: "ויאמר שאול אל מיכל למה ככה רימיתני?" (שם פס' יז), וכאן אנחנו מגיעים לתקופת חייה השנייה, גלות שניתן לראות בה עונש של שאול: בתקופה זאת היא נמסרה על ידי המלך שאול לפלטי בן ליש (שמואל א' כה, מד). והיא חיה אתו או אצלו, תלוי לפי איזה פירוש - כתשע שנים. האם הייתה נשואה לו? הפרשנים מתחבטים ומסתבכים בנקודה זאת שכן היא עדיין הייתה נשואה לדויד ורובם יוצאים מהפינה הזאת בכך שאומרים: היא חיה אצל פלטי בן לייש אולם לא התחתנה אתו, סוג של משמורת. 
השאלה המטרידה יותר היא מדוע כל תקופה זאת שבחלקה מלך דויד בחברון והיה איש חשוב הוא לא בא לדרוש בשלומה והשאיר אותה שם?!. לא שלח שליחים! לא ניסה להעביר מסרים!... רק לאחר שאבנר בן נר שערק מצבאו של איש בושת מגיע אליו ורוצה לכרות אתו ברית, מסכים דויד וכתנאי לברית בניהם הוא מבקש שיחזיר את מיכל אליו (שמואל ב' ג, יג). מדוע הוא עושה זאת? אולי בגלל רגשות אשמה, אולי אהבה, אך סביר יותר להניח כי שוב, הוא רוצה להיראות כחתנו של המלך הקודם. כדי להחיל את מלכותו על כל הממלכה. כדי להתקבל כמלך בקרב הבריות. מיכל מוחזרת לבעלה לא כאישה נאהבת ורצויה אלא לצרכי תעמולת פנים.
עכשיו הרקע להתפרצות של מיכל כלפיו בעת שהוא רוקד מול ארון ה' מובן יותר. היא, האישה שאהבה, שהקריבה את חייה עבורו, שרבה עם אביה ועם משפחתה לטובתו!! נבגדה והוזנחה אצל פלטי בן ליש והוחזרה רק כאשר היה נוח להחזיר אותה, להשתמש בשמה הטוב ובייחוס המשפחתי אבל לא כדי לאהוב אותה ולהפוך אותה למלכה בביתה. המקרא מספק לנו ציטוטים עסיסיים מהריב  הקולני שהיה ביניהם: "ויאמר דויד אל מיכל לפני ה' אשר בחר בי מאביך ומכל ביתו לצוות אותי נגיד על עם ה' על ישראל ושיחקתי לפני ה'..." (שמואל ב' ו, כא). ואח"כ, אחרי הציטוטים, מתערב המספר וזורק פצצה לאוויר:  "ולמיכל בת שאול לא היה לה ילד עד יום מותה!" (שם פס' כג)
האם זהו עונש לאישה שצועקת על בעלה? למלכה שמרימה את הקול על המלך? או עונש על דעותיה, שכך לא יאה? האם בגלל שביזתה את המלך? האם בגלל שבליבה היא לא רוחשת לו כבוד? האם זהו חטא – וכנגדו עונש ענייני?
ואולי זה לא עונש? אולי זאת פשוט המציאות?!! דוד לא אהב את מיכל, הוא רב איתה ומריבים לא יוצאים ילדים… ואולי היא זאת שלא רצתה אותו וביקשה שלא יהיו לה ילדים ממנו? התנזרה!, הפכה לצדקת פמיניסטית שמניחה תפילין (בבלי עירובין צו, א) ולא רוצה צאצאים מאיש שסובב לה את הגב פעם אחר פעם… לא!! אנחנו מניחים הנחה שהיא הגיונית וסבירה, בעיקר בשל סמיכות המריבה לקביעה שלא היו לה ילדים - שזהו עונש. נוח לנו להתייחס אל המעשה שעשתה כאל מעשה פסול ואל תשובתו של דוד אליה כצודקת. הוא איש צנוע ועממי, והיא מתנשאת וקנטרנית.
זוכרים את הבדואי מתחילת דברי? אולי העונש שהפיל המקרא על מיכל לא כלל בנות? בנות זה הרי לא נחשב! זה לא ילד! יערה שחוקרת בשנה האחרונה את הבדואים סיפרה לי שהם, כאשר הם עושים עצי משפחה – הבנות לא נכתבות. כך גם בדרך כלל בתנ"ך ולכן יכול להיות שנולדו לה בנות! ואין סיכוי שנדע, משום שמיכל הייתה חשובה כל עוד היה לה חלק בעלילות בית המלוכה, כל עוד היא תרמה להמשך השושלת, כל עוד הרחם שלה נשא סיכוי לפיוס בין בית דוד לבית שאול. משום שאם היא הייתה יולדת בן סיכוי רב שהוא היה ממשיך את השושלת: מצד אביו הוא היה נצר לדוד ומצד אימו נצר לבית שאול. אבל ברגע שהטונים עלו והקרע האישי בין מיכל לדויד התגלה – אז טורח המספר לומר לנו הקוראים: הפיוס המיוחל לא יגיע, מיכל לא תלד בנים ולכן השושלת הזאת נגמרה. לא עונש אלא קביעה!!!! ומיכל? היא תשלם את המחיר...
ואחרי כל זה מדוע בכל זאת לקרא לילדה שלך או שלך מיכל? אולי בגלל שבכל זאת עברו כמה שנים מאז סיפור המעשה הזה, אולי משום שמיכל היא הוכחה שאין פסול בתפילין לנשים, [מניין שוויוני או לא] אולי מהתובנה הפשוטה שאנחנו לא מכירים את דמותה מספיק, אלא מהזווית הפוליטית והגברית ופחות מהזווית האישית - ואולי משום שממרחק אנו לומדים שמיכל נקלעה לסיטואציה כמעט בלתי אפשרית בו היא, בגופה, ברחמה, הופכת לסמל הסכסוך ורגשותיה, מחשבותיה ותחושותיה לא חלק מהסיפור. אולם כאשר מנתחים אותם לעומק מתקבלת תמונה מורכבת יותר מאשר מלך צדיק וצנוע מול אישה גאוותנית ונרגנת...
ואולי בכלל בחרנו בשם מסיבה אחרת... בגלל שגם לשם התנ"כי מיכל יש מקור ופירוש: אנחנו יכולים ללמוד אותו מהמשכו של הספר שמואל ב', קצת אחרי מעשה אבשלום.... שמואל ב' יז, כ: "ויבאו עבדי אבשלום אל האישה הביתה ויאמרו איה אחימעץ ויהונתן ותאמר להם האישה עברו מיכל המים ויבקשו ולא מצאו וישבו ירושלם".  מיכל על פי פסוק זה היא פלג מים, מעיין, מקור חיים.
את השם השני, צביה, נתנו על שמה של אחות סבתה של יערה, גולדה, שתיבדל לחיים ארוכים וטובים:
רחל שפירא כתבה את המילים המצמררות,"הם מצאו צביה - מי אשם ברצח הצביה..." אנחנו יודעים כנראה מי אשם במותה. שלוש אחיות ואח היו לסבתא גולדה: רק שמאז המלחמה הגדולה באירופה לא נודעו עקבותיהם ואנחנו מניחים שהם נרצחו באושוויץ.
 אילה יש אצלנו, אז עכשיו גם צביה. ברוכה הבאה מיכל צביה.

